124
ፂዮኔ ኬዞ ዓይኑሞ ዳውቴ ዓይናዼሢ
ፆኦሲ ፔ ዓሶ ካፓያ ማዒፆ
1 ናንጊና ናንጋ ጎዳ ኑኡና ዎላ ማዒባኣቴ
ኑ ዎዎይታንዳዖ ዓቴይ?
ዒስራዔኤሌ ሂዚ ጎዖንጎ፦
2 «ዎንዴ ናንጊና ናንጋ ጎዳሢ ኑኡና ማዒባኣቴ
ኑኡኮ ሞርካ ኑና ባይዛኒ ሙኬያና፥
3 ዼኤፖ ዻጎና ኑጊዳ ዔያታ ዔቄያና
ሼምፔና ዔቂ ዓኣንቴ ኑና ዔያታ ዔዔኤዼዖ ዓቴኔ፤
4 ዲጳ ኑና ዔኤዺ ጋፔያታንቴ
ዬይ ሴኤሊንቲ ዴንዳ ዋኣፃ ኑና ሙይ ጋፔያታንቴኬ፤
5 ሩኡሪና ዴንዳ ዲጳ ፒፂ ኑና ዔኪ ዴንዴናንዳንቴኬ።»
6 ኑኡኮ ሞርካ ዓጮና ኑና ዻይ ሾኦሉዋጉዲ ካፔ
ናንጊና ናንጋ ጎዳሢ ጋላቲንቶም።
7 ኑኡኒ ካፒጉዲ ኑኡም ፒሮና ፒራስካፓ ቶሌኔ፤
ዬይ ፒራሢ ሜቄም፥ ኑኡኒ ዓዺንቱዋዖ ዓቴኔ።
8 ዬያይዲ ኑና ማኣዴሢ
ጫሪንጮና ሳዖና ማዤ ናንጊና ናንጋ ጎዳ ሱንፆኬ።