127
ፂዮኔ ኬዞ ዓይኑሞ ሴሎሞኔ ዓይናዼሢ
ፆኦሲኮ ኮሹሞሮ ጋላቲንቴ ጋላታ
1 ናንጊና ናንጋ ጎዳ ኬኤሢ ማዢባኣንቴ
ማኣሮ ማዣኔ ጋዓ ዓሳ ላባሢ ጉሪኬ።
ናንጊና ናንጋ ጎዳ ካታሞ ካፒባኣንቴ
ካታሞ ካፓኔ ጋዓ ዓሳ ጉሪ ላባኔ።
2 ጉቴ ዹቡርታ ዔቂ
ጊንሣ ሃሣ ዒባኒ ላሆንዶ ዎዶ ዓኣሢ
ሳዖይዳ ዓኣ ናንጎሮ ላቢፃ ጉሪኬ።
ናንጊና ናንጋ ጎዳ
ዒዚ ናሽካ ዓሶም ሃውሾ ዒንጋኔ።
3 ናይ ናንጊና ናንጋ ጎዳ ዒንጋ ባኣዚኬ፤
ጎኔ ፒዜ ማዔ ዓንጆኬ።
4 ዓሲ ዼጌ ዓኣዖ ሾዓ ዓቲንቄ ናይ
ዖልዚ ዓሲኮ ኩሽካ ዓኣ ሂኢሺጉዴያኬ።
5 ካቲላ ዬያጉዴ ሂኢዦና ኩሜ ዓሲ
ጎኔና ባሊቲ ዓኣ ዓሲኬ፤
ፔ ሞርኮና ዎላ ካታሞ ጌሎ ካራ ማርማኣና
ባሺንቲ ቦርሲንቱዋያኬ። *
* 127:5 ዬኖ ዎዶና ማዺንታ ጎይፆ፦ ዬይ ዺቦ ዓቲንቆ ናኣታ ዓዶና ዎላ ዓዶ ዛሎ ማርማኒ ሙካያ ማዒፆ ዔርዛያኬ።