ዳኣኔኤሌ ማፃኣፖ
ዓይፆ ካሮ
ፆኦሲ ማሊፆ ኬኤዜ ዳኣኔኤሌ ማፃኣፓ ፃኣፒንቴሢ ዓይሁዶ ዓሳ ሜሌ ዴሮ ካኣቶ ዴማ ዎርቃ ዎዴና ዼኤፒ ዳውሲሢና ሄርቂ ዎይሥሢ ዔያቶ ሄሌም ሜታዺሢዳ ዓኣንቴኬ። ሃኖ ማፃኣፖ ፃኣፔ ዓሢ ማዺንቴ ሃይሶ ኬኤዚሢና ጊንሣ ሃሣ ፆኦሲ ዒዛም ፔጋሲ ዻዌ ባኮ ኬኤዚሢና ዬኖ ዎዶና ዓኣ ዴሮ ዶዲሻኔ፤ ዔያቶ ሄርቂ ዎይሣ ዓሢ ሺኢሺ ዴራ ፔኑሞ ካፒሲ ናንጋንዳ ናንጊ ፆኦሲ ዒንጋንዳሢያ ሃጋኣ ዎዛ ማሂ ዒ ኬኤዛኔ። ማፃኣፔሎኮ ላምዖ ዼኤፒ ዼኤፒ ቤሲ ዓኣያኬ።
1. ዳኣኔኤሌንታ ዒዛና ዎላ ዳውሲንቴ ዻካ ዓሲስኬንሢንታ ፆኦሲ ዔያታ ዶዲ ጉሙርቄሢሮ፤ ሃሣ ዒዛም ዔያታ ዓይሢንቴሢሮ ዔያቶኮ ሞርካ ቦርሲንቴ ሃይሴ ኬኤዛይ ዓኣኔ፤ ዬይ ባካ ማዺንቴሢ ባብሎኔና ፓርሴና ካኣታ ካኣታዺ ዎይሣ ዎዶናኬ።
2. ዳኣኔኤሌም ፆኦሲ ፔጋሲ ዻዌ ዱማ ዱማ ባኮ፤ ዬይ ዻዊንቴ ባካ ባብሎኔ ካኣቱማፓ ዓርቃዖ ዱማ ዱማ ካኣታ ካኣታዺ ካኣታዺ ጊንሣ ዶዓንዳሢና ሜሌ ዴሮታዖ ዎይሣ ዓሳ ባይቄም ፆኦሲ ዴራ ፔኤኮ ቤርታኣ ቤዞ ጊንሣ ማዓንዳሢ ዛላ ዻዎናያኬ።
ማፃኣፔላ ዱማ ዱማ ዓርቄ ባኮ
ዳኣኔኤሌና ዒዛኮ ሃይሦ ላጎንሢ (1፡1-21)
ካኣቲ ናብካዳናፆኦሬኮ ዓውቶ (2፡1-49)
ሲዲራቄ፥ ሚሳቄንታ ዓብዲናኣጎንታ ፆኦሲ ዔኤታ ታማፓ ዓውሴሢ (3፡1-30)
ናብካዳናፆኦሬ ላንካይ ሌዔ ካኣቱማፓ ኬዲ ዴዔሢ (4፡1-37)
ካኣቲ ቢልፃሶኦሬና ኮጬይዳ ፃኣፒንቲ ጴዼ ባኣዚና ዛላ (5፡1-31)
ፆኦሲ ዳኣኔኤሌ ዞባፓ ዓውሴሢ (6፡1-28)
ዳኣኔኤሌም ፆኦሲ ፔጋሲ ዻዌ ዖይዶ ቦዖ ኮኦኪንሢ (7፡1-28)
ዳኣኔኤሌም ፆኦሲ ፔጋሲ ዻዌ ዓዴ ማራይና ኮላይ ኮኦኪንሢ (8፡1-27)
ዳኣኔኤሌ ዴሮም ሺኢቄሢ (9፡1-27)
ዳኣኔኤሌ ፄግሮሴ ዎሮ ዓጫ ዴንቄ ፆኦሲ ኪኢታንቻሢ (10፡1—11፡45)
ጋፒንፆ ዎዶ ዛላ (12፡1-13)
1
ዳኣኔኤሌና ላጎንሢና ናብካዳናፆኦሬኮ ካኣቱሞ ማኣሮይዳ
1 ዒዮዓቄሜ ዪሁዳይዳ ካኣታዼንቴ ሃይሣሳ ሌዖና ባብሎኔ ካኣቲ ናብካዳናፆኦሬ ዖላኒ ሙኪ ዬሩሳላሜ ማንጌኔ። + 2 ናንጊና ናንጋ ጎዳ ዪሁዳ ካኣቲ ዒዮዓቄሜንታ ጌኤዦ ማኣሮይዳ ማዾ ማዺንቶ ሜሆኮ ዛላንታ ካኣቲ ናብካዳናፆኦሬም ዓኣሢ ዒንጌኔ፤ ዬይ ካኣታሢ ዬያ ፆኦሲም ዱማዼ ሜሆ ባብሎኔይዳ ዒዛኮ ካኣሽኮ ፆኦዞ ማኣራ ዔኪ ዴንዲ ጌሤኔ።
3 ዬካፓ ካኣቲ ናብካዳናፆኦሬ ዓሽፔናዜ ጌይንታያ ዒዛኮ ዶንዞ ሱኡጌስኬያ ዲዒንቲ ሙኬ ዒስራዔኤሌ ዓሶ ባኣካፓ ካኣቲ ማኣሪ ዓሲ ማዔያና ሱኡጌ ማዒ ዎይሣ ዓሲናኮ ናይ ማዔ ዼጌ ናይ ዻካ ዶኦሪ ዔኪ ዬዓንዳጉዲ ዓይሤኔ፤ 4 ዶኦሪንታኒ ኮይሳ ዼጌዞንሢ ካኣቱሞ ማኣሮይዳ ማዾ ማዻኒ ዳንዳዓያ፥ ሚዛጲ፥ ዔራቶና ጶቂሥሢና ዓኣያ፥ ዔኤቢ ቢያ ዑኬና ዔራኒ ዳንዳዓያ፥ ዑሢ ቢያ ኩሙሢ ማዔያኬ ጌይንቴኔ፤ ዬንሢ ዼጌዞንሢ ዔኪ ሙካዖ ባብሎኔ ዓሶ ዻንጎንታ ፃኣፖ ጎይፆዋ ዔርዛንዳጉዲ ካኣቲ ፔ ዶንዞ ሱኡጋሢ ዓይሤኔ። + 5 ጊንሣ ሃሣ ዔያታ ሙዓንዳ ሙዖና ዑሽካንዳ ዎይኖ ዑዣ ካኣቲም ጊኢጊሾናሢፓ ዔውቲ ዒንጊንታንዳጉዲ ካኣቲ ዓይሤኔ፤ ዬያይዲ ዔያታ ኮይሳ ባኮ ሃይሦ ሌዔ ዴዒ ዔሬስካፓ ካኣቲ ቤርቶ ሺኢኪ ጴዺ ካኣቱሞ ማኣሮ ማዾ ማዻንዳጉዲ ጌይንቴኔ። 6 ዬያቶ ዶኦሪንቴዞንሢ ባኣካ ዪሁዳ ፃጲ ማዔያ ዳኣኔኤሌ፥ ሃናኒያ፥ ሚሳዔኤሌንታ ዓዛሪያ ጌይንታስኬንሢ ዓኣኔ። 7 ዬይ ካኣቲኮ ዶንዞ ሱኡጋሢ ዔያቶኮ ሱንፆ ላኣሚ፦ ዳኣኔኤሌኮ ቢልፃሶኦሬ፥ ሃናኒያኮ ሲዲራቄ፥ ሚሳዔኤሌኮ ሚሳቄ፥ ዓዛሪያኮ ዓብዲናኣጎ ጌይ ጌሤኔ።
8 ዳኣኔኤሌ ዒማና ካኣቲ ሙዖ ሙዒ ዑዦዋ ዑሽኬቴ ዒ ካኣሽካ ፆኦሲ ዬያ ዓይሢባኣያታሢ ዔሪ፥ ፔና ዒኢሳዓ ጌይ ዒፄኔ፤ ዬያ ማሊፆ ዒዛኮ ዓሽፔናዜ ዔኤዓንዳጉዲ ዒዚ ሺኢቄኔ። 9 ፆኦሲ ዬያ ሱኡጋሢኮ ዒና ዳኣኔኤሌ ቦንቺ ሚጪንታንዳጉዲ ኮሼኔ። 10 ጋዓንቴ ዬይ ዓሽፔናዜ ካኣቲ ዒጊጬሢሮ ዳኣኔኤሌ ኮይላ፦ «ሙዖና ዑዦና ዒንሢም ዒንጋንዳጉዲ ዓይሤሢ ፔኤሮ ካኣቲኬ፤ ዒንሢ ሜሌ ዼጌ ናኣቶፓ ባሼ ዖኦፒ ጴዼቴ ካኣቲ ታና ዎዻንዳኔ ጌይ ታ ዒጊጫኔ» ጌዔኔ። 11 ዬካፓ ዳኣኔኤሌ ዒዛንታ ዒዛኮ ላጎ ሃናኒያ፥ ሚሳዔኤሌንታ ዓዛሪያንታ ካፓንዳጉዲ ዓሽፔናዜ ዓይሢ ጌሤ ዓሲስኬያ ኮይላ ዴንዳዖ፦ 12 «ኑኡኒ ሳኣሚ ዋላሺ ሙዒ ሙዒ፥ ሃሣ ዋኣሢ ዑሽኪ ዑሽኪ ዴዓንዳጉዲ ማሂጋፓ ኑና ዴንዲ ታጶ ኬሊ ሄላንዳኣና ዛጌ፤ 13 ዬያይዴስካፓ ካኣቱሞ ማኣራፓ ዓይሢንቴ ሙዖ ሙዓ ዼጌዞንሢና ዎላ ኑና ቤቂሤ፤ ኔ ዛጋንቴ ፓጬ ባኣዚ ኑጊዳ ጴዼቴ ኑና ኔ ዓይሎይዳ ኮይሴ ባኣዚ ማዼ» ጌዔኔ።
14 ዬይ ዔያቶ ካፓሢ ዬኖ ማሊፆና ዔኤዒ ታጶ ኬሊ ሄላንዳኣና ዔያታ ጌዔ ጎይፆ ማዺ ዎይታቴያ ዛጌኔ። 15 ታጶ ኬላ ጋፓዛ ካኣቲ ማኣሮ ሙዖ ሙዓ ዼጌዞንሢፓ ባሼ ዔያቶኮ ዓኣፖ ካራ ሚዛጲ፥ ዑፃኣ ዲጪ ጴዼኔ። 16 ዬማፓ ዓርቃዖ ዬይ ካፓ ዓሢ ካኣቱሞ ማኣራፓ ዳኪንታ ኮዦ ሙዖና ዎይኖ ዑዦና ሃሺ ዔያቶም ሳኣሚ ዋላሺና ጊኢጊሾና ሙኡዚ ሌሊ ዒንጊሢ ዓርቄኔ።
17 ፆኦሲ ዬንሢ ዖይዶ ዼጌዞንሢም ዓይጎ ዔራቶዋ ማዖም ፃኣፖ ባኣዚያ ዔራንዳ ዔራቶና ጶቂሥሢና ዒንጌኔ፤ ዳኣኔኤሌ ጊንሣ ዬያቶ ባኣካፓ ፆኦሲ ፔጋሲ ዻዋ ባኣዚንታ ዓውቲንታ ቡላ ዔራቶ ዓኣ ዓሲ ማዔኔ።
18 ካኣቲ ጌዔ ሃይሦ ሌዓ ጋፓዛ ዓሽፔናዜ ዶኦሪንቴ ዼጌዞንሢ ቢያ ዔኪ ካኣቲ ናብካዳናፆኦሬ ቤርቶ ሺኢሼኔ። 19 ካኣቲ ዬያቶ ቢያሢና ጌስቲ ዛጋንቴ ዬያቶ ባኣካ ዳኣኔኤሌ፥ ሃናኒያ፥ ሚሳዔኤሌንታ ዓዛሪያንታጉዴ ዼጌ ፔቴታዖ ጴዺባኣሴ፤ ዬያሮ ዔያታ ካኣቲ ማኣራ ማዻንዳጉዲ ዶኦሪንቴኔ። 20 ዔኤቢ ዔሪሢና ጶቂሥሢና ካኣቲ ዖኦጫ ባኮኮ ካኣቲ ዎይሣ ዓጮይዳ ዓኣ ዦዎና ማርሾ ማርሻ ዓሶፓ ቢያ ታጶ ጳንጬ ማዓያ ዔራ ማዒ ዔያታ ጴዼኔ። 21 ዳኣኔኤሌ ዬያይዲ ዴንዲ ካኣቲ ቂኢሮሴ ካኣታዼ ቤርታሳ ሌዖ ሄላንዳኣና ካኣቱሞ ማኣራ ማዻያ ማዒ ዴዔኔ።
+ 1:1 2ካኣቶ. ማ 24፡1፤ 2ፆኦሲ. ዓሃኬ 36፡5-7። + 1:4 2ካኣቶ. ማ 20፡17-18፤ 24፡10-16፤ 2ፆኦሲ. ዓሃኬ 36፡10፤ ዒሲ. 39፡7-8።